**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆ «ԼՈՌՈՒ ՄԱՐԶԻ ՎԱՆԱՁՈՐԻ ՍԱՅԱԹ-ՆՈՎԱՅԻ ԱՆՎԱՆ ԹԻՎ 10 ԱՎԱԳ ԴՊՐՈՑ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԻՑ ԳՈՒՅՔ ՀԵՏ ՎԵՐՑՆԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆ «ՎԱՆԱՁՈՐԻ ՄԱԹԵՄԱՏԻԿԱՅԻ ԵՎ ԲՆԱԳԻՏԱԿԱՆ ԱՌԱՐԿԱՆԵՐԻ ԽՈՐԱՑՎԱԾ ՈՒՍՈՒՑՄԱՄԲ ՀԱՏՈՒԿ ԴՊՐՈՑ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԻՑ ԳՈՒՅՔ ՀԵՏ ՎԵՐՑՆԵԼՈՒ ԵՎ ԳՈՒՅՔ ԱՄՐԱՑՆԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆ «ԼՈՌՈՒ ՄԱՐԶԻ ՎԱՆԱՁՈՐԻ ՍԱՅԱԹ-ՆՈՎԱՅԻ ԱՆՎԱՆ ԹԻՎ 10 ԱՎԱԳ ԴՊՐՈՑ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ «ՎԱՆԱՁՈՐԻ Ս.ՆԱԼՂՌԱՆՅԱՆԻ ԱՆՎԱՆ ԹԻՎ 13 ԱՎԱԳ ԴՊՐՈՑ » ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆԸ ՄԻԱՑՄԱՆ ՁԵՎՈՎ ՎԵՐԱԿԱԶՄԱԿԵՐՊԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2010 ԹՎԱԿԱՆԻ ՄԱՅԻՍԻ 6-Ի N 575-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ**

**1.Անհրաժեշտությունը**

Հայտնում եմ, որ Համաշխարհային բանկի «Կրթության բարելավման ծրագրի» լրացուցիչ ֆինանսավորում» վարկային ծրագրի շրջանակներում նախատեսվում է իրականացնել «Վանաձորի Ս. Նալղռանյանի անվան N 13 ավագ դպրոց» պետական ոչ առևտրային կազմակերպության հիմնանորոգման աշխատանքները։ Հիմնանորոգման աշխատանքները կավարտվեն 24 ամիս հետո։ Այդ ընթացքում ավագ դպրոցը ժամանակավորապես պետք է տեղակայվի այլ վայրում՝ նոր ուսումնական տարում ուսումնական գործընթացը բնականոն կազմակերպելու և աշակերտների կրթության կազմակերպումը չխաթարելու նպատակով։

 «Վանաձորի Ս. Նալղռանյանի անվան N 13 ավագ դպրոց» պետական ոչ առևտրային կազմակերպության ամրացված շենքի հիմնանորոգման արդյունքում հնարավորություն կառաջանա դպրոցն ապահովել անհրաժեշտ արդիական գույքով, սարքավորումներով, համապատասխան տարածքների առկայությունը հնարավորություն կընձեռի հանրակրթական նոր չափորոշիչների ամբողջական ներդրման և զարգացնող միջավայր ստեղծելու համար:

**2.Ընթացիկ իրավիճակը և խնդիրները**

 «Վանաձորի Ս. Նալղռանյանի անվան N 13 ավագ դպրոց» պետական ոչ առևտրային կազմակերպությունում 2023 թվականի օգոստոսի 1-ի դրությամբ գրանցված է 141 աշակերտ, աշխատում է 10 ուսուցիչ։ Այս դպրոցից մոտ 700 մետր հեռավորության վրա գործում է Հայաստանի Հանրապետության կրթության, գիտության, մշակույթի և սպորտի նախարարության «Լոռու մարզի Վանաձորի Սայաթ-Նովայի անվան թիվ 10 ավագ դպրոց» պետական ոչ առևտրային կազմակերպությունը, որտեղ 2023 թվականի օգոստոսի 1-ի դրությամբ գրանցված է 135 աշակերտ, աշխատում է 14 ուսուցիչ։ Շենքի նախագծային հզորությունը նախատեսված է 350 աշակերտի համար։

 Հայաստանի Հանրապետության կրթության, գիտության, մշակույթի և սպորտի նախարարության «Լոռու մարզի Վանաձորի Սայաթ-Նովայի անվան թիվ 10 ավագ դպրոց» և «Վանաձորի Ս. Նալղռանյանի անվան N 13 ավագ դպրոց» պետական ոչ առևտրային կազմակերպությունների հեռավորությունը միմյանցից մոտ 700 մետր է, այդ տարածքում գործում են Վանաձորի N15, N23 և N 25 հիմնական դպրոցները, որոնք համարվում են հարևանությամբ գործող ավագ դպրոցները սնուցող դպրոցներ։ 2022-2023 ուստարում նշված 3 դպրոցներն ունեցել են 198 շրջանավարտ, և լավագույն դեպքում 90-100 աշակերտ կդիմեն Վանաձորի N10 և N13 ավագ դպրոցներ։ Հիմնանորոգվող դպրոցի շենքը լիովին կբավարարի 2 ավագ դպրոցների աշակերտների ուսումնական գործընթացը բնականոն կերպով կազմակերպելու համար։ Հաշվի առնելով վերոնշյալը՝ դպրոցների կառավարումն ավելի արդյունավետ դարձնելու, դպրոցներին հատկացվող միջոցներն առավել նպատակաուղղված և ճիշտ օգտագործելու համար նախարարությունը նպատակահարմար է գտնում Հայաստանի Հանրապետության կրթության, գիտության, մշակույթի և սպորտի նախարարության «Լոռու մարզի Վանաձորի Սայաթ-Նովայի անվան թիվ 10 ավագ դպրոց» պետական ոչ առևտրային կազմակերպությունը վերակազմակերպել և միացնել «Վանաձորի Ս. Նալղռանյանի անվան N 13 ավագ դպրոց» պետական ոչ առևտրային կազմակերպությանը, երկու դպրոցների շուրջ 280 աշակերտների կրթությունը ժամանակավորապես կազմակերպել «Հայաստանի ազգային պոլիտեխնիկական համալսարան» հիմնադրամի Վանաձորի մասնաճյուղի շենքում։

Միաժամանակ տեղեկացնում եմ , որ ՀՀ կառավարության 2001 թվականի օգոստոսի 29-ի N793 որոշմամբ Վանաձորի N1 միջնակարգ դպրոցին պատկանող առանձնացված մասնաշենքը (664մ2) տարածքով տրամադրվել է «Վանաձորի մաթեմատիկայի և բնագիտական առարկաների խորացված ուսուցմամբ հատուկ դպրոց» ՊՈԱԿ-ին և մինչ այսօր այս դպրոցը գործում է նշված մասնաշենքում։ Իր գործունեության տարիներին դպրոցն արձանագրել է բազմաթիվ հաջողություններ՝ աշակերտները մասնակցել են 20-ից ավելի միջազգային օլիմպիադաների «Մաթեմատիկա, «Ֆիզիկա», «Քիմիա» և «Կենսաբանություն» առարկաներից և արժանացել 10-ից ավելի մեդալների (բրոնզ և արծաթ)։

 Դպրոցն ունի դիպլոմակիր սաներ՝ հանրապետական և միջվարժարանային տարբեր առարկայական օլիմպիադաներում և մրցույթներում։ Վերջին տարիներին դպրոցի շրջանավարտների շուրջ 100%-ը կրթությունը շարունակում է տարբեր բարձրագույն ուսումանական հաստատություններում` այդ թվում նաև արտերկրում։

Այժմ Վանաձորի մաթեմատիկայի և բնագիտական առարկաների խորացված ուսուցմամբ հատուկ դպրոցն ունի 243 աշակերտ։ Շենքի փոքր տարածքն առաջացնում է դժվարություններ երեխաների ընդունելության, կրթության կազմակերպման գործընթացին առնչվող հարցերում, մասնավորապես խորացված առարկաների ուսուցման ժամանակ, քանի որ լաբորատոր սարքավորումները լիարժեք կերպով հնարավոր չէ օգտագործել։

Նկատի ունենալով վերոնշյալը Հայաստանի Հանրապետության կրթության, գիտության, մշակույթի և սպորտի նախարարությունը առաջարկում Հայաստանի Հանրապետության կրթության, գիտության, մշակույթի և սպորտի նախարարության «Լոռու մարզի Վանաձորի Սայաթ-Նովայի անվան թիվ 10 ավագ դպրոց» պետական ոչ առևտրային կազմակերպությանն ամրացված Հայաստանի Հանրապետության Լոռու մարզ, Վանաձոր քաղաքի Աղայան փողոց, 59 դպրոց հասցեում գտնվող անշարժ գույքը հետ վերցնել և անժամկետ, անհատույց օգտագործման իրավունքով ամրացնել Հանրապետության կրթության, գիտության, մշակույթի և սպորտի նախարարության «Վանաձորի մաթեմատիկայի և բնագիտական առարկաների խորացված ուսուցմամբ հատուկ դպրոց» պետական ոչ առևտրային կազմակերպությանը:

**3.Կարգավորման նպատակը և բնույթը**

 «Լոռու մարզի Վանաձորի Սայաթ-Նովայի անվան թիվ 10 ավագ դպրոց» պետական ոչ առևտրային կազմակերպության միացման ձևով վերակազմակերպումը միացնելով «Վանաձորի Ս.Նալղռանյանի անվան թիվ 13 ավագ դպրոց» պետական ոչ առևտրային կազմակերպությանը հնարավորություն կընձեռի ունենալ ավելի հարմարավետ ավագ դպրոց՝ հագեցված ժամանակակից պահանջներին համապատասխան լաբորատորիաներով, իսկ «Վանաձորի մաթեմատիկայի և բնագիտական առարկաների խորացված ուսուցմամբ հատուկ դպրոց» պետական ոչ առևտրային կազմակերպությունը կունենա ավելի բարենպաստ պայմաններ ուսումնական գործընթաց անխափան կազմակերպելու համար:

 4.**Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության կրթության, գիտության, մշակույթի և սպորտի նախարարության կողմից։

 **5. Իրավական ակտի կիրառման դեպքում ակնկալվող արդյունքը**

Ակնկալվում է, որ «Հայաստանի Հանրապետության Լոռու մարզի Վանաձոր քաղաքի ավագ դպրոցներում աշակերտների ուսուցումը կկազմակերպվի ավելի արդյունավետ՝ էապես բարելավելով կրթության որակը:

 6. **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Որոշման նախագիծը բխում է Կառավարության 2021-2026թթ. ծրագրի «Կրթություն բաժնում ամրագրված ծրագրերից, մասնավորապես՝ հանրակրթության ոլորտում առկա խնդիրների լուծման համար անհրաժեշտ հանրակրթության ամբողջական և շեշտակի փոփոխություն, որի հիմնաքարերից մեկը մինչև 2026 թվականը հանրակրթության դպրոցներում ապահովել անհրաժեշտ գույքով և սարքավորումներով: Համապատասխան տարծքների առկայության դեպքում հնարավորություն կընձեռվի հանրակրթական նոր չափորոշիչների ամբողջական ներդրումը դպրոցի բոլոր դասարաններում՝ ապահովելով դպրոցական արդիական ու հագեցված ենթակառուցվածքներ, ներառական ու զարգացող միջավայր:

Որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեում ծախսերի և եկամուտների ավելացում կամ նվազեցում չի նախատեսվում: